**ZÁPIS č. 3**

**Z RIADNEHO ZASADNUTIA SPRÁVNEJ RADY TASR**

**16. marca 2016 so začiatkom o 15.00 h**

**Prítomní členovia správnej rady:** Boris Chovanec, Peter Alakša, Ján Sand, Richard Kvasňovský

**Ospravedlnený:** Vladimír Masár

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal podpredseda rady Boris Chovanec. Konštatoval, že rada je uznášaniaschopná a navrhol program zasadnutia:

**Program:**

1. **Hodnotenie spravodajského pokrytia parlamentných volieb 2016**
2. **Rôzne**

**UZNESENIE č. 9/2016:**

Členovia rady schválili program zasadnutia:

Za : 4 Proti: 0 Zdržal sa: 0

**Uznesenie bolo prijaté.**

1. **Hodnotenie spravodajského pokrytia parlamentných volieb 2016**

Podpredseda Správnej rady TASR požiadal generálneho riaditeľa, aby odprezentoval predložený materiál.

Na úvod generálny riaditeľ TASR PhDr.J.Rezník zdôraznil, že celá TASR, a predovšetkým Spravodajský úsek TASR pristúpil k predvolebnému, volebnému i povolebnému spravodajstvu počas volieb do NR SR, ktoré sa konali 5. marca 2016, plne v súlade so zákonom. Spravodajstvo informovalo o dianí v súvislosti s voľbami rýchlo, pravdivo, vyvážene a korektne.

Koncept a stratégia volebného spravodajstva, ktorý schválila Správna rada TASR, vychádzal z predpokladu, že povinnosťou TASR je poskytnúť verejnosti a odberateľom také spravodajstvo, aby sa volič mohol na základe komplexných informácií kompetentne rozhodnúť. A k tomu smerovali všetky aktivity redaktorov a spravodajcov pred samotnými voľbami.

Predvolebné spravodajstvo sa de facto začalo dňom, kedy predseda NR SR vyhlásil termín volieb a začala plynúť predvolebná kampaň. Od polovice januára spravodajský úsek TASR pripravil tri koncepčné témy.tasr. Prvou bol odpočet vlády, pozostávajúci s chronológie legislatívnych počinov jednotlivých rezortov za volebné obdobie. Vyjadrili sa jednotliví ministri a priestor na komentovanie dosiahnutých výsledkov dostali stavovské a odborové organizácie a aj opozícia. Nasledovala téma.tasr, ktorá priniesla do servisu rozhovory s lídrami všetkých kandidujúcich politických subjektov. Generálny riaditeľ zdôraznil,že takýto produkt neponúkol v slovenskom mediálnom priestore nikto. O užitočnosti takto uchopeného spravodajstva svedčí jeho nadpriemerná publicita najmä v elektronických médiách a na webe. V tomto období začala TASR vydávať denne aj Diár o predvolebných aktivitách politických strán. Záverečná predvolebná téma.tasr priniesla profily všetkých kandidujúcich strán a hnutí a najmä materiály servisného charakteru pre voliča.

Vyvrcholením volebného spravodajstva bol volebný deň. Spravodajský úsek multimediálne zdokumentoval volebný akt najvyšších ústavných činiteľov, lídrov relevantných politických subjektov a z celého Slovenska sme priniesli absolútne jedinečnú mozaiku volebného diania. Po zatvorení volebných miestností priniesla TASR multimediálne spravodajstvo z centrál ôsmich politických subjektov. Zachytili sme aj reakcie subjektov, ktoré vo voľbách prekvapili. Takmer on-line sme prinášali prvé predbežné výsledky volieb zo stránky Štatistického úradu. Redaktor na Štátnej komisii pre voľby a financovanie politických stránu informoval o podnetoch, ktoré mohli narušiť priebeh volieb a ktoré prešetrovala ŠKV. Počas celého volebného víkendu posilnila Zahraničná redakcia svoju exportnú zložku a prinášala relevantné spravodajstvo aj v anglickom a českom jazyku. Spravodajstvo TASR počas volebného dňa malo mimoriadne vysokú publicitu na weboch.

Prvý povolebný deň sme zmonitorovali povolebné diskusie politikov a priniesli aj názory ich samých a aj politológov na možný povolebný vývoj. Priniesli sme oficiálne výsledky volieb a v ďalších dňoch sme ich rozanalyzovali z hľadiska jednotlivých samosprávnych krajov. V prvých dňoch po voľbách priniesli redaktori viacero reakcií a výziev novej vláde zo strany relevantných záujmových združení a organizácií.

Ďalej generálny riaditeľ predložil prehľad zo štatistiky:

* v období do volebného dňa vydala TASR takmer 1500 textových správ týkajúcich sa volieb, 350 zvukových záznamov, viac ako 400 fotoreportáží a 120 videozáznamov
* počas volebného víkendu vydala TASR viac ako 300 textových správ k voľbám, 108 zvukových záznamov, 69 fotoreportáží a 79 videozáznamov
* na volebnom spravodajstve sa počas víkendu podieľalo 16 regionálnych redaktorov, 12 redaktorov v Bratislave, 12 fotoreportérov po celom Slovensku a 12 videoredaktorov
* Z čísel vyplýva, že TASR využila všetky svoje interné a externé personálne kapacity na maximum, aby ponúkla mohutné a zároveň kvalitné spravodajstvo.

TASR aj naďalej pozorne monitoruje situáciu na politickej scéne a prináša aktuálne spravodajstvo o politických rokovaniach, ktoré môžu viesť k vzniku vládnej koalície. Zaznamenáva však aj personálne pohyby v rámci jednotlivých subjektov.

Novým fenoménom v ponuke aktuálneho spravodajstva TASR odberateľom a verejnosti bola úzka spolupráca s koncovými médiami TASR, teda portálom teraz.sk a internetovou televíziou tablet.tv.

V ďalšej časti prezentácie generálny riaditeľ hovoril o výsledkoch volebného spravodajstva webového portálu Teraz.sk a internetovej televízie TABLET .TV.

Spravodajský portál Tlačovej agentúry Slovenskej republiky Teraz.sk realizoval v spolupráci s internetovou [televíziou Tablet.TV](http://tv.teraz.sk/) sériu šiestich predvolebných diskusií s lídrami relevantných parlamentných strán. Odvysielané boli v priebehu mesiaca február a začiatkom marca. Okrem televíznej podoby mala verejnosť k dispozícii spravodajské výstupy z týchto diskusií na Teraz.sk i v agentúrnom servise TASR.
Na portáli Teraz.sk vznikla samostatná volebná sekcia, ktorá ponúkala čitateľom všetky materiály TASR a Teraz.sk k volebnej téme. Od 17. januára, kedy bola sekcia založená,do 13. marca priniesla čitateľom 494 materiálov.
 Čitatelia mohli denne sledovať sociálne siete politikov prostredníctvom agregátora sociálnych sietí [Politici na Facebooku](http://www.teraz.sk/politici-na-facebooku). Spravodajský portál Teraz.sk priniesol aj [porovnanie preferencií jednotlivých politických strán](http://preferencie.teraz.sk/) cez aktuálne výsledky štyroch renomovaných agentúr.

Počas volebných dní mali čitatelia na Teraz.sk k dispozícii aktuálne online spravodajstvo vrátane priebežných výsledkov volieb. Tie sa dali sledovať tradičnou formou prostredníctvom správ TASR alebo prostredníctvom nového produktu na titulnej stránke Teraz.sk. Prostredníctvom banneru Parlamentné voľby 2016 sa čitateľ dostal do sekcie, ktorá prinášala výsledky volieb v prehľadných grafoch. Dáta do sekcie prichádzali priamo zo Štatistického úradu SR.

V súvislosti s voľbami pripravil Teraz.sk aj sekciu Živé prenosy. V nej našli čitatelia v priebehu volebného víkendu videospravodajstvo TABLET.TV. Naživo sme vysielali volebné štúdio, aj priame prenosy z piatich centrál relevantných politických strán.

 V poradí deviate parlamentné voľby od Nežnej revolúcie v roku 1989 znamenali pre Teraz.sk vysoký nárast čítanosti a to tak priamo na stránke, ako aj prostredníctvom sociálnych sietí.

Počas volebného víkendu bola čítanosť správ na stránkeTeraz.sk v porovnaní s dlhodobým priemerom o sto percent vyššia. O dvesto percent bola vyššia čítanosť správ Teraz.sk na facebooku a počet interakcií v porovnaní s dlhodobým priemerom narástol na 600 percent.

 V porovnaní s dlhodobým priemerom bola čítanosť Teraz.sk priamo na stránke, ale aj na facebooku výrazne vyššia po celý týždeň nasledujúci po parlamentných voľbách. Pozitívom je najmä počet interakcií na facebooku, ktorý sa po celý týždeň udržal na výške 300 percent dlhodobého priemeru.

 V čase od 2. februára 2016 do 2. marca 2016 Tablet.TV pripravila a odvysielala 6 diskusných relácií s relevantnými politickými subjektmi. Rovnaký záujem ako o samotné diskusie bol u divákov o krátke (30-sekundové) upútavky, kde sa prezentovali zábery zo zákulisia nakrúcania.

V noci z 5. na 6. marca pripravila TV priame prenosy zo štúdia a z piatich (resp. šiestich, lebo z KDH sa štáb presunul na SaS) centrál politických strán. Všetky prenosy sa vysielali súčasne v reálnom čase.

V štúdiu bol jeden moderátor, jeden analytik a postupne (po jednom) traja hostia. Vysielanie (Live Stream) bolo od 21:30 do 02:00. Vstupy zo štúdií boli rozdelené na úseky s dĺžkou cca 45 minút, po ktorých nasledovala prestávka zhruba 20 minút, počas ktorej sa prestrihávali zábery zo živých prenosov z politických centrál. Taktiež sa v štúdiu používali nakrútené záznamy z už odvysielaných tlačových brífingov a videá zo servisu TASR z volebných miestností počas dňa. Do vysielania sa aktuálne zaraďovali aj výsledky Exit Pool-u Focus a už zrátané hlasy zo stránky ŠÚ SR

 V každej z politických centrál (Smer-SD, SNS, MOST-HÍD, Sieť, KDH/SaS) bol z TABLET.TV jeden redaktor a jeden kameraman vybavený kamerovou technikou s dátovým pripojením k sieti Telekom. Táto technológia je už mimoriadne populárna a cenovo dostupná..

Na záver generálny riaditeľ sa poďakoval všetkým, ktorí sa podielali na kvalitnom spravodajskom pokrytí parlamentných volieb 2016. Ocenil vzájomnú spoluprácu jednotlivých zložiek, koordináciu spravodajských výstupov a tiež vysoké pracovné nasadenie ľudí.

Podpredseda správnej rady poďakoval generálnemu riaditeľovi a otvoril rozpravu.

Členovia rady v rámci rozpravy ocenili kvalitnú prácu všetkých zainteresovaných od manažmentu, cez Spravodajský úsek, redaktorov webového portálu a tím internetovej televízie TABLET.TV.

Podpredseda rady navrhol uznesenie :

**UZNESENIE č. 10/2016:**

Správna rada TASR berie na vedomie predložený materiál - Hodnotenie spravodajského pokrytia parlamentných volieb 2016

Za : 4 Proti: 0 Zdržal sa: 0

**Uznesenie bolo prijaté.**

1. **Rôzne**

Členovia správnej rady sa dohodli na termíne ďalšieho rokovania – 21.4. 2016 (štvrtok) o 15,00 h.

B. Chovanec v súlade s Rokovacím poriadkom správnej rady TASR ukončil zasadnutie rady.

Bratislava 16.3. 2016

Zapísal: B.Chovanec , v. r.

Podpredseda správnej rady TASR